Reuerende pater. Quanto magis insistimus consultando cum alijs de liberatione patrie vestre ab hostibus et inimicis, tanto minus nos proferre dietam sentimus. Dominus Steno magna onera wult imponere ecclesijs et ecclesiasticis personis, sed pro se minime vult debitum vt tenetur solvere et allegat continuo paupertatem. Re tamen constat nullum fuisse in longis retroactis temporibus ipso opulentiorem, propter quod et alij non satis favorabiles (?) jnueniuntur. Nichil videmus nisi quod res nunc sunt in summo periculo, et vnde salus nobis venire debeat ignoramus, nisi forte Deus et huius regni patrones propter preces pauperum clamorem in celum, qui audiunt et intelligunt, qualiter patria vestra est afflicta, tam terribilem plagam auertere dignabuntur. Nec esset jnutile quod paternitas vestra de melioribus suis et ecclesie clenodiis provideret reponendo illa in aliquo loco magis securo, (clero providendum capiti suo jn hoc periculo. Si quam fidem de nobis geritis, jnuenietis nos non minus de uestra et vestrorum quam propria salute sollicitos et intentos). Hoc in primis erit, quod aliqua victualia mittentur in Viborgh; postmodum si quem exercitum ex regno parare possumus, illum (coram) quantocius mittebimus. Dignetur p. v. communicare consilia cum familiaribus vestris. Benevaleatis etc.